Transgender-vroue kan trekpas kry | Netwerk24
21 Julie 2020 10:39
Wêreldrugby het bevind sy transgender-beleid 'is nie geskik vir die doeleindes' nie. Foto: Facebook
Transgender-vroue kan verhoed word om in rugbytoernooie mee te ding weens vrese oor veiligheid en die moontlikheid van regsaksie.
The Guardian berig dié aanbeveling is gemaak ná Wêreldrugby se oorsig van sy transgender-beleid – wat trans-vroue toelaat om vrouerugby te speel mits hulle hul testosteroonvlakke vir minstens 12 maande verlaag soos voorgeskryf deur die Internasionale Olimpiese Komitee – bevind het die beleid was nie "geskik vir die doeleindes nie".
Volgens Wêreldrugby bevestig navorsing die verlaging van testosteroon "lei nie na 'n eweredige verlaging in massa, spiermassa of krag nie" en daarom bied dit 'n "duidelike veiligheidsrisiko" wanneer trans-vroue rugby teen ander vroue speel.
Trans-mans sal egter toegelaat word om saam met ander mans mee te ding, mits hulle aan 'n fisieke beoordeling onderwerp word en 'n vrywaringsvorm onderteken.
'n Proefdokument is saamgestel en aan die verskillende nasionale beheerliggame gestuur vir 'n konsultasieproses voor Wêreldrugby se raadsvergadering in November, die eerste internasionale sportbeheerliggaam om so te maak.
Die verwikkelinge volg op 'n geskiedkundige werkswinkel oor trans-deelname in die sport in Februarie wat deur kenners van sosiale etiek, reg, die wetenskap en medici bygewoon is.
Die bevindings, insluitende dat vrouespelers 'n "20-30% groter kans staan om beseer te word wanneer hulle deur iemand platgeduik word wat deur mans-puberteit was", is deur alle partye aanvaar.
Onlangse studies toon 'n groot gedeelte van die tipiese verskille tussen biologiese mans en biologiese vroue volhard selfs nadat testosteroonvlakke verlaag is.
Dr Nicola Williams, direkteur van die vroueregtegroep Fair Play For Women, het Wêreldrugby geprys vir sy "dapperheid en integriteit" deur die kwessie prontuit te takel.
"Hulle skep die geleentheid vir oop, deursigtige en eerbiedige dialoog wat betref 'n polities-sensitiewe onderwerp en kombineer dit met 'n nougesette data-analise."